Úradný vestník 304 E , 01/12/2005 S. 0396 - 0398



P6_TA(2005)0054 Svetové sociálne fórum, Svetové ekonomické fórum Uznesenie Európskeho parlamentu o Svetovom sociálnom fóre a Svetovom ekonomickom fóre Európsky parlament, - so zreteľom na svoje uznesenie z 12. februára 2003 o Svetovom ekonomickom fóre a Svetovom sociálnom fóre (Davos a Porto Alegre) [1], - so zreteľom na Svetové sociálne fórum 2005 v Porto Alegre a Svetové ekonomické fórum 2005 v Davose, - so zreteľom na stretnutie skupiny G7 v roku 2005 v Londýne, - so zreteľom na článok 103 ods. 4 rokovacieho poriadku, A. keďže Svetové ekonomické fórum 2005 sa venovalo otázkam globálneho významu, vrátane Číny, klimatických zmien, globálnej ekonomiky, islamu, chudoby, zbraní hromadného ničenia, Blízkeho východu, svetového obchodu, vedúceho postavenia USA, Európy, globálneho riadenia a spravodlivej globalizácie, B. keďže Svetové sociálne fórum 2005 sa takisto zameralo na globálne otázky, vrátane mieru, boja proti chudobe, zdravia, vzdelávania, obchodu, poľnohospodárstva a ľudských práv, C. keďže Svetové ekonomické fórum a Svetové sociálne fórum sa zaoberajú procesom globalizácie, ktorý je dôsledkom heterogénneho a nie vždy plánovaného pokroku v rozličných oblastiach, ako sú rozvoj trhu, komunikačné technológie, zníženie dopravných nákladov, expanzia ekonomík s voľným trhom a medzinárodné dohody, ako napríklad Svetová obchodná organizácia, Medzinárodný menový fond a iné, D. keďže globalizácia predstavuje skutočnú príležitosť na rast a vyššiu životnú úroveň na celom svete, ale neznamená homogenizáciu, takže kultúra a jazyková rôznorodosť zostávajú neodmysliteľnými súčasťami celej ľudskej existencie, E. keďže Svetové ekonomické fórum 2005 vytýčilo prioritné kroky na rok 2005, vrátane prijatia technológie na zníženie emisií skleníkových plynov, vytvorenia fondu na urýchlenie finančnej pomoci najchudobnejším národom a odstránenia obchodných bariér, ktoré pripravujú rozvojové krajiny o zisky z globálneho ekonomického rastu, F. keďže rozvojové kolo rokovaní Svetovej obchodnej organizácie v Dohe sa blíži ku kritickému bodu; keďže voľnejší a spravodlivejší obchod by prispel k väčšiemu rastu na celom svete a vytváraniu ďalších a lepších pracovných miest, 1. je presvedčený, že globalizáciu musí sprevádzať väčšie úsilie na zníženie chudoby; víta kompromis skupiny G7 začať s plánom na odpustenie dlhov chudobným krajinám; zrušenie dlhov považuje za opatrenie na boj proti chudobe v krajinách, ktoré smerujú k demokracii, dodržiavaniu ľudských práv a zásad právneho štátu, a na trvalo udržateľné hospodárstvo; odmieta však nepodmienené zrušenie dlhov krajinám, ktoré uvedené témy nekladú na prvé miesto; 2. víta prioritné kroky vytýčené Svetovým ekonomickým fórom 2005 a žiada Radu, Komisiu a členské štáty, aby vypracovali a podporili iniciatívy, ktoré prispejú k uplatňovaniu týchto priorít; konštatuje, že nedostatky pri vykonávaní prioritných krokov sa zdôraznili vo výročnej správe Svetového ekonomického fóra o iniciatíve globálneho riadenia; 3. je presvedčený, že Svetové sociálne fórum malo takisto stanoviť prioritné kroky, ktoré sa dajú zrealizovať, namiesto vydania 352 návrhov prijatých grémiom, čo sa stalo tento rok; 4. berie na vedomie početnejšiu účasť vedúcich osobností čínskeho a indického obchodu na Svetovom ekonomickom fóre, čo so sebou prináša nevyhnutnosť zvýšenia európskej konkurencieschopnosti uplatňovaním lisabonskej modernizujúcej agendy a nadviazaním užších vzťahov s obchodnými partnermi EÚ v Ázii a južnej Amerike, ako aj s USA, aby do roku 2015 bolo možné dobudovať transatlantický trh a nahradiť novú transatlantickú agendu dohodou o transatlantickom partnerstve, ktorá sa má začať vykonávať v roku 2007; 5. víta záväzok viacerých európskych vedúcich predstaviteľov v Davose oživiť európsku ekonomiku; v tejto súvislosti víta lisabonskú strednodobú hodnotiacu správu Komisie a vyzýva jednotlivé členské štáty, aby sa chopili svojej zodpovednosti a urobili všetko na úspech aktualizovanej lisabonskej agendy; 6. domnieva sa, že na podporu dlhodobého udržateľného globálneho rastu sa USA musia zaviazať k daňovej konsolidácii, kým Európa a Japonsko musia urýchliť proces štrukturálnej reformy; 7. víta iniciatívu Svetového ekonomického fóra nazvanú Partnerstvom proti korupcii (PACI) a podpis 62 spoločností pod podporné vyhlásenie k zásadám boja proti úplatkárstvu v rámci iniciatívy PACI, čím sa zdôrazňuje význam, aký sektor obchodných spoločností prikladá boju proti korupcii a úplatkárstvu; 8. víta rozhodnutie Svetového ekonomického fóra vybrať 29 spoločností ako technologických priekopníkov roku 2005 v rámci jeho programu technologických priekopníkov, ktorý umožňuje spoločnostiam, ktoré sa venujú rozvoju technologickej inovácii s potenciálom zmeniť život, plne sa zapojiť do činnosti fóra; 9. opäť potvrdzuje svoj záväzok naplniť Miléniovú deklaráciu Organizácie spojených národov a Miléniové rozvojové ciele; víta dôraz, aký obidve fóra kládli na to, aby sa svetový obchod stal spravodlivejším a voľnejším; vyzýva vyjednávačov vo Svetovej obchodnej organizácii, aby túto radu nebrali na ľahkú váhu; takisto poukazuje na priaznivý účinok, ktorý by malo odstránenie obchodných bariér na oživenie regiónov, ktoré zasiahli vlny cunami; zdôrazňuje kladný vplyv, ktorý by mala na rozvojové krajiny liberalizácia poľnohospodárskeho obchodu; 10. globalizáciu považuje za kľúčový prvok podpory konkurencieschopnosti a rastu vnútri EÚ a v rozvojových krajinách; zdôrazňuje význam mnohostranného prístupu k obchodnej politike, najmä pre rozvojové a najmenej rozvinuté krajiny, ktorých záujmy možno najlepšie uspokojiť v mnohostrannom rámci, a mnohostranného riadenia potrebného na zabezpečenie celosvetového slobodného a spravodlivého systému obchodovania; preto podporuje Svetovú obchodnú organizáciu ako hlavné fórum na riadenie globalizácie, otvorením obchodu a posilnením mnohostranných pravidiel, a úsilie o trvalo udržateľný rozvoj; 11. poveruje svojho predsedu, aby toto uznesenie postúpil Rade a Komisii. [1] Ú. v. EÚ C 43 E, 19.2.2004, s. 242. --------------------------------------------------